Business News: समर्थन, विरोध के बीच जीरो IUC पर गाइडलाइन इसी महीने आएगी - guidelines on zero iuc will come this month amidst support and protest | Navbharat Times
ELECTION_TOPBAND_1582469144999
guidelines on zero iuc will come this month amidst support and protest
समर्थन, विरोध के बीच जीरो IUC पर गाइडलाइन इसी महीने आएगी
[ ईटी ब्यूरो | नई दिल्ली ]क्या जीरो इंटरकनेक्शन यूसेज चार्ज (IUC) व्यवस्था को टाला जाएगा? इस बारे में अगले दो हफ्तों में गाइडलाइन बनाने को लेकर ...
इकनॉमिक टाइम्स | Updated: 19 Nov 2019, 09:00:00 AM IST
क्या जीरो इंटरकनेक्शन यूसेज चार्ज (IUC) व्यवस्था को टाला जाएगा? इस बारे में अगले दो हफ्तों में गाइडलाइन बनाने को लेकर टेलीकॉम रेगुलेटरी अथॉरिटी ऑफ इंडिया (TRAI) बड़ी तेजी से काम कर रही है। ट्राई के एक उच्च अधिकारी ने पहचान जाहिर नहीं किए जाने की शर्त पर ईटी को बताया, 'हमने इस मामले में एक ओपन हाउस डिस्कशन किया और हम इस (IUC) पर तेजी से काम कर रहे हैं। गाइडलाइन इसी महीने के अंत तक आ सकती है।' IUC वह पेमेंट होता है, जो कॉल ओरिजिनेट करनेवाली टेलीकॉम कंपनियां कॉल टर्मिनेशन वाली कंपनियों को चुकाती हैं।
टेलीकॉम रेगुलेटर ने खास तौर पर जनवरी 2020 से लागू होने वाले जीरो IUC सिस्टम में कॉल टर्मिनेशन यानी IUC रेगुलेशन के रिव्यू के लिए पिछले हफ्ते इंडस्ट्री के स्टेकहोल्डर्स के साथ बातचीत की थी। भारती एयरटेल और वोडाफोन आइडिया जैसी पुरानी टेलीकॉम कंपनियां 6 पैसे प्रति मिनट के मौजूदा चार्ज में कमी लाए जाने का विरोध कर रही हैं। वे चाहती हैं कि जीरो IUC वाली व्यवस्था को तीन साल के लिए टाल दी जाए। हालांकि उनकी प्रतिद्वंद्वी रिलायंस जियो चाहती है कि नया सिस्टम लागू करने में थोड़ी भी देर न हो। उसका कहना है कि मार्केट में ट्रैफिक सिनर्जी पहले से मौजूद है।
सितंबर 2016 में कमर्शियल ऑपरेशन शुरू करने वाली मुकेश अंबानी की कंपनी रिलायंस जियो नेट IUC पेयर है, जबकि भारती एयरटेल और वोडाफोन आइडिया नेट रिसिपिएंट हैं। अक्टूबर 2017 में टेलीकॉम रेगुलेटर ने IUC में 57% की भारी कमी करके इसे 6 पैसे प्रति मिनट करते हुए कहा था कि इसे आखिरकार जनवरी 2020 में जीरो पर लाया जाएगा। इस बारे में जियो का कहना है कि जीरो IUC व्यवस्था को जनवरी 2020 में नहीं लागू किए जाने से खासतौर पर ग्रामीण उपभोक्ताओं की सर्विसेज अफोर्डेबिलिटी पर बुरा असर होगा, जिन्हें जियो और दूसरी कंपनियों के फ्री कॉल का फायदा मिल रहा है।
जियो ने दूसरे नेटवर्क्स पर की जाने वाली कॉल पर IUC कॉस्ट की रिकवरी के लिए हाल में कस्टमर्स से चार्ज वसूल करना शुरू किया था। उसने इसके साथ ही यह भी कहा था कि अगर रेगुलेटर जनवरी से IUC खत्म करने का फैसले पर अमल नहीं करता है तो कम से कम उसे 6 पैसे प्रति मिनट से नीचे लाया जाना चाहिए। भारती एयरटेल और वोडाफोन आइडिया ने यह कहते हुए जियो के इस आइडिया का विरोध किया कि टर्मिनेशन चार्ज को जीरो तक नहीं लाया जाना चाहिए और बिल एंड कीप सिस्टम के तहत जीरो पर फिक्स किए गए IUC को कम से कम तीन साल के लिए टाल दिया जाना चाहिए।
Web Title guidelines on zero iuc will come this month amidst support and protest(News in Hindi from Navbharat Times , TIL Network)